গীত 120
একটি আরোহণ সংগীত।
1 আমি সংকটকালে সদাপ্রভুকে ডাকলাম,
আর তিনি আমার ডাকে সাড়া দিলেন।
2 হে সদাপ্রভু, মিথ্যাবাদী মুখ,
ও ধাপ্পাবাজ জিভের কবল থেকে
আমাকে রক্ষা করো।
3 ধাপ্পাবাজ মুখ,
ঈশ্বর তোমার প্রতি কী করবেন?
তিনি কেমনভাবে তোমার শাস্তি বৃদ্ধি করবেন?
4 যোদ্ধার ধারালো তিরের আঘাতে তুমি বিদ্ধ হবে,
আর জ্বলন্ত কয়লায় তুমি দগ্ধ হবে।
5 হায় কী দুর্দশা আমার, আমি মেশকে বসবাস করছি,
কেদরের তাঁবুর মধ্যে আমি বসবাস করছি।
6 যারা শান্তি ঘৃণা করে,
তাদের মাঝে আমি বহুকাল বসবাস করেছি।
7 আমি শান্তির পক্ষে;
কিন্তু আমি যখন কথা বলি, ওরা তখন যুদ্ধ চায়।