গীত 70
সংগীত পরিচালকের জন্য। দাউদের গীত। একটি নিবেদন।
1 হে ঈশ্বর, আমাকে তাড়াতাড়ি উদ্ধার করো!
হে সদাপ্রভু, তুমি তাড়াতাড়ি এসো আর আমাকে সাহায্য করো।
2 যারা আমার প্রাণনাশের চেষ্টা করে,
তারা যেন লজ্জিত ও অপমানিত হয়;
যারা আমার ধ্বংস কামনা করে
তারা যেন লাঞ্ছনায় পিছু ফিরে যায়।
3 যারা আমাকে বলে, “হা! হা!”
তারা যেন লজ্জায় পিছু ফিরে যায়।
4 কিন্তু যারা তোমার অন্বেষণ করে তারা
তোমাতে আনন্দ করুক ও খুশি হোক;
যারা তোমার পরিত্রাণ ভালোবাসে তারা সর্বদা বলুক,
“সদাপ্রভু মহান!”
5 কিন্তু আমি দরিদ্র ও অভাবী;
হে ঈশ্বর, আমাকে সাহায্য করতে তাড়াতাড়ি এসো,
তুমিই আমার সহায় এবং আমার মুক্তিদাতা,
হে সদাপ্রভু, দেরি কোরো না।