গীত 114
1 ইস্রায়েল যখন মিশর ছেড়ে বের হয়ে এল,
যাকোবের গোষ্ঠী পরভাষী লোকেদের ছেড়ে,
2 যিহূদা ঈশ্বরের পবিত্রস্থান হয়ে উঠল,
আর ইস্রায়েল হল তাঁর আধিপত্য।
3 সমুদ্র দেখল আর পালিয়ে গেল,
জর্ডন পিছু ফিরল;
4 পর্বতমালা মেষের মতো,
পাহাড়গুলি মেষশাবকের মতো লাফিয়ে উঠল।
5 হে সমুদ্র, কেন তুমি পালিয়ে গেলে?
হে জর্ডন, কেন তুমি পিছু ফিরলে?
6 হে পর্বতমালা, কেন তোমরা মেষের মতো,
তোমরা পাহাড়গুলি, মেষশাবকের মতো লাফিয়ে উঠলে?
7 হে পৃথিবী, প্রভুর সামনে,
আর যাকোবের ঈশ্বরের সামনে কম্পিত হও।
8 তিনি শৈলকে জলাশয়ে,
কঠিন শৈলকে জলের উৎসে পরিণত করলেন।