6
যিশাইয়কে নিয়োগ
1 যে বছরে রাজা উষিয় মারা যান, আমি প্রভুকে এক উচ্চ ও উন্নত সিংহাসনে বসে থাকতে দেখলাম। তাঁর রাজপোশাকের প্রান্তভাগে মন্দির পরিপূর্ণ ছিল। 2 তাঁর নিকটে উপস্থিত ছিলেন ছয় ডানাবিশিষ্ট সরাফেরা। দুটি ডানা দিয়ে তারা মুখ ঢেকেছিলেন, দুটি ডানা দিয়ে তারা তাদের পা ঢেকেছিলেন এবং দুটি ডানা দিয়ে তারা উড়ছিলেন। 3 আর তারা পরস্পরকে ডেকে বলছিলেন,
“পবিত্র, পবিত্র, পবিত্র, সর্বশক্তিমান সদাপ্রভু,
সমস্ত পৃথিবী তাঁর মহিমায় পরিপূর্ণ।”
4 তাদের কণ্ঠস্বরের শব্দে দরজার চৌকাঠগুলি কেঁপে উঠল এবং মন্দির ধোঁয়ায় পূর্ণ হল।
5 আমি চিৎকার করে উঠলাম, “ধিক্ আমাকে! আমি শেষ হয়ে গেলাম! আমি অশুচি ওষ্ঠাধরবিশিষ্ট মানুষ। আর আমার দুই চোখ মহারাজকে, সর্বশক্তিমান সদাপ্রভুকে দেখেছে।”
6 তখন সরাফদের মধ্যে একজন, তাঁর হাতে জ্বলন্ত অঙ্গার নিয়ে আমার কাছে উড়ে এলেন। সেই অঙ্গার তিনি বেদির মধ্য থেকে চিমটা দিয়ে নিয়েছিলেন। 7 তা দিয়ে তিনি আমার মুখ স্পর্শ করলেন এবং বললেন, “দেখো, এটি তোমার ওষ্ঠাধর স্পর্শ করেছে; তোমার অপরাধ অপসারিত এবং তোমার পাপের প্রায়শ্চিত্ত করা হয়েছে।”
8 তখন আমি প্রভুর কণ্ঠস্বর শুনতে পেলাম। তিনি বলছিলেন, “আমি কাকে পাঠাব? কে আমাদের জন্য যাবে?”
আমি বললাম, “এই যে আমি। আমাকে পাঠান!”
9 তিনি বললেন, “তুমি যাও ও গিয়ে এই লোকদের বলো:
“ ‘তোমরা সবসময় শুনতে থাকো, কিন্তু কখনও বোঝো না;
সবসময় দেখতে থাকো, কিন্তু কখনও উপলব্ধি করো না।’
10 তুমি এই জাতির লোকদের হৃদয় অসাড় করে দাও;
তাদের কানগুলি উপড়ে ফেলো
ও চোখগুলি বন্ধ করে দাও।
নতুবা তারা তাদের চোখে দেখতে পাবে,
তারা কানে শুনতে পাবে,
তারা তাদের হৃদয়ে বুঝতে পারবে
এবং আরোগ্যলাভের জন্য আমার কাছে ফিরে আসবে।”*
11 তখন আমি বললাম, “ও প্রভু, তা কত দিন ধরে হবে?”
তিনি উত্তর দিলেন,
“যতদিন না নগরগুলি ধ্বংস হয়,
তাদের মধ্যে জনপ্রাণী না থাকে,
যতদিন না ঘরবাড়িগুলি জনশূন্য হয়
ও মাঠগুলি ধ্বংস হয়ে ছারখার না হয়,
12 যতক্ষণ না সদাপ্রভু সবাইকে দূরে প্রেরণ করেন
এবং এই ভূমির কথা সকলে ভুলে যায়।
13 আর যদিও দেশের এক-দশমাংশ লোক অবশিষ্ট থাকে,
তা পুনরায় জনশূন্য পড়ে থাকবে।
কিন্তু তার্পিন ও ওক গাছ
কেটে ফেললেও যেমন তাদের গুঁড়ি থেকেই যায়,
তেমনই এই দেশে সেই গুঁড়ির মতো এক পবিত্র বংশ থেকেই যাবে।”
* 6:10 গ্রিক সংস্করণ: আর তিনি বললেন, “তুমি যাও, গিয়ে এই জাতির লোকদের বলো, ‘যখন তোমরা শুনবে, আমি যা বলি, তোমরা বুঝতে পারবে না। তোমরা যখন দেখবে আমি কী করি, তোমরা উপলব্ধি করতে পারবে না।’ কারণ এই লোকদের হৃদয় কঠিন হয়েছে এবং তাদের কানগুলি শুনতে পায় না, আর তারা তাদের চোখগুলি বন্ধ করেছে—তাই তাদের চোখ দেখতে পায় না ও তাদের কান শুনতে পায় না এবং তাদের হৃদয় বুঝতে পারে না। তাই তারা আমার কাছে ফিরে আসে না, যেন আমি তাদের সুস্থ করি।” তুলনা: মথি 13:14,15;মার্ক 4:12;লূক 8:10;প্রেরিত 28:26,27।