গীত 87
কোরহ বংশের সন্তানদের গীত। একটি সংগীত।
1 পবিত্র পর্বতে তিনি তাঁর নগর স্থাপন করেছেন।
2 যাকোবের কুলের অন্য সমস্ত বাসস্থান থেকে
সদাপ্রভু সিয়োনের দ্বারসকল ভালোবাসেন।
3 হে ঈশ্বরের নগরী,
তোমার বিষয়ে গৌরবের কথা বলা হয়:
4 “যারা আমাকে স্বীকার করে
তাদের মধ্যে আমি রহব* এবং ব্যাবিলনের উল্লেখ করব,
এমনকি ফিলিস্তিয়া, সোর ও কূশ—
এবং বলব, ‘এই সবের জন্ম সিয়োনে হয়েছে।’ ”
5 সত্যিই, সিয়োন সম্পর্কে ঘোষণা করা হবে,
“এর জন্ম সিয়োনে হয়েছে, ওরও জন্ম হয়েছে,
এবং পরাৎপর স্বয়ং তাঁকে প্রতিষ্ঠিত করবেন।”
6 সদাপ্রভু লোকেদের সম্বন্ধে গণনা করার গ্রন্থে লিখবেন:
“এর জন্ম সিয়োনে হয়েছে।”
7 সবাই যারা গান ও নাচ করবে, তারা বলবে,
“সিয়োন আমার জীবনের উৎস।”
* গীত 87:4 অথবা “মিশর”