14
আশীর্বাদ লাভের জন্য মন পরিবর্তন
1 হে ইস্রায়েল, তোমরা ফিরে এসো তোমাদের ঈশ্বর সদাপ্রভুর কাছে।
তোমাদের পাপ সমূহই তোমাদের পতনের কারণ!
2 তোমাদের বক্তব্য সঙ্গে নাও
ও সদাপ্রভুর কাছে ফিরে এসো।
তাঁকে বলো:
“আমাদের সব পাপ ক্ষমা করো,
আর অনুগ্রহ করে আমাদের ফিরিয়ে নাও,
যাতে আমরা আমাদের ঠোঁটের ফল উৎসর্গ করতে পারি।
3 আসিরিয়া আমাদের রক্ষা করতে পারে না,
আমরা যুদ্ধের ঘোড়ায় চড়ব না।
আমাদের হাতে তৈরি প্রতিমাগুলিকে
আমরা আর কখনও ‘আমাদের দেবতা’ বলব না,
কারণ তোমার মধ্যেই পিতৃহীনেরা অনুকম্পা লাভ করে।”
4 “আমি তাদের বিপথগমনের রোগ প্রতিকার করব,
এবং স্বতঃস্ফূর্তভাবে তাদের ভালোবাসব,
কেননা আমার ক্রোধ তাদের উপর থেকে সরে গেছে।
5 আমি ইস্রায়েলের কাছে হব শিশিরের মতো:
সে প্রস্ফুটিত হবে লিলিফুলের মতো।
লেবাননের সিডার গাছের মতো,
যার শিকড় গভীরে প্রোথিত হবে;
6 তা থেকে কোমল পল্লব নির্গত হবে।
তার জৌলুস হবে জলপাই গাছের মতো,
তার সুগন্ধ হবে লেবাননের সিডার গাছের মতো।
7 মানুষেরা আবার তার ছায়ায় বসবাস করবে;
সে শস্যদানার মতো বিকশিত হবে,
সে দ্রাক্ষালতার মতো মুকুলিত হবে,
এবং তার খ্যাতি হবে লেবানন থেকে আনা দ্রাক্ষারসের মতো।
8 হে ইফ্রয়িম, প্রতিমাগুলি নিয়ে আমি আর কি করব?
আমি তাকে উত্তর দেব ও তার তত্ত্বাবধান করব।
আমি এখন এক সবুজ-সতেজ দেবদারু গাছের মতো;
তোমার ফলবান হওয়ার কারণ আমি।”
9 কে জ্ঞানবান? তাদের এসব বিষয় উপলব্ধি করতে দাও।
বিচক্ষণ কে? তাদের এগুলি বুঝতে দাও।
সদাপ্রভুর পথসকল ন্যায়সংগত;
ধার্মিক ব্যক্তি সেইসব পথেই হাঁটে,
কিন্তু বিদ্রোহীরা সেইসব পথে হোঁচট খায়।