গীতসংহিতা
প্রথম খণ্ড
1
গীত 1–41
1 ধন্য সেই ব্যক্তি
যে দুষ্টদের মন্ত্রণায় চলে না
পাপীদের পথে দাঁড়ায় না,
নিন্দুকদের আসরে বসে না,
2 কিন্তু সদাপ্রভুর বিধানে আমোদ করে,
তাঁর বিধান দিনরাত ধ্যান করে।
3 সেই ব্যক্তি জলস্রোতের তীরে লাগানো গাছের মতো,
যা যথাসময়ে ফল দেয়,
এবং যার পাতা শুকিয়ে যায় না,
সে যা কিছু করে তাতে উন্নতি লাভ করে।
4 কিন্তু দুষ্টরা সেরকম নয়!
তারা তুষের মতো
যা বাতাস উড়িয়ে নিয়ে যায়।
5 তাই বিচারদিনে দুষ্টরা দাঁড়াতে পারবে না,
পাপীরাও ধার্মিকদের সমাবেশে স্থান পাবে না।
6 সদাপ্রভু ধার্মিকদের পথে দৃষ্টি রাখেন,
কিন্তু দুষ্টদের সকল পথ ধ্বংসের দিকে যায়।