গীত 6
সংগীত পরিচালকের জন্য। আট-তারের যন্ত্র সহযোগে। শমীনীৎ* অনুসারে। দাউদের গীত।
1 হে সদাপ্রভু, রাগে আমায় তিরস্কার কোরো না
তোমার ক্রোধে আমায় শাসন কোরো না।
2 আমার প্রতি দয়া করো, হে সদাপ্রভু, কারণ আমি দুর্বল;
আমায় সুস্থ করো, হে সদাপ্রভু, কারণ আমার হাড়গোড় ব্যথায় পূর্ণ।
3 আমার প্রাণ গভীর বেদনায় পূর্ণ,
কত কাল, হে সদাপ্রভু, আর কত কাল?
4 হে সদাপ্রভু, আমার দিকে দেখো, ও আমায় রক্ষা করো;
তোমার অবিচল প্রেমের গুণে আমায় রক্ষা করো।
5 মৃতদের মধ্যে কেউ তোমাকে স্মরণ করে না।
পাতাল থেকে কে তোমার প্রশংসা করে?
6 আমি আর্তনাদ করে ক্লান্ত হয়ে পড়েছি।
সারারাত ধরে কেঁদে আমি বিছানা ভিজিয়েছি
এবং চোখের জলে আমার খাট ভিজিয়েছি।
7 গভীর দুঃখে আমার দৃষ্টি দুর্বল হয়;
আমার সব শত্রুদের নির্যাতনে চোখ জীর্ণ হয়।
8 তোমরা সবাই যারা অধর্ম করো, আমার কাছ থেকে দূর হও,
কারণ সদাপ্রভু আমার কান্না শুনেছেন।
9 সদাপ্রভু আমার বিনতি শুনেছেন;
সদাপ্রভু আমার প্রার্থনা গ্রহণ করেন।
10 আমার সব শত্রু লজ্জিত ও বিহ্বল হবে;
তারা পিছু ফিরবে এবং হঠাৎ লজ্জিত হবে।
* গীত 6: অজানা সংগীত জগতের শব্দ