গীত 93
1 সদাপ্রভু রাজত্ব করেন, তিনি মহিমায় সজ্জিত;
সদাপ্রভু গৌরবে আবৃত ও পরাক্রমে সজ্জিত;
সত্যিই, এই পৃথিবী প্রতিষ্ঠিত, সুদৃঢ় ও সুরক্ষিত।
2 তোমার সিংহাসন প্রাচীনকাল থেকে বিদ্যমান;
তুমি স্বয়ং অনন্তকাল থেকে।
3 হে সদাপ্রভু, সমুদ্রেরা উঠেছে,
সমুদ্রেরা তাদের আওয়াজ তুলেছে;
সমুদ্রেরা তাদের উত্তাল ঢেউ তুলেছে।
4 মহাজলধির গর্জন থেকেও,
সমুদ্রের উত্তাল ঢেউ থেকেও
উচ্চে অবস্থিত সদাপ্রভু বলবান।
5 হে সদাপ্রভু, তোমার বিধিবিধান, সুদৃঢ়;
অনন্তকাল ধরে
পবিত্রতাই তোমার গৃহের শোভা।