গীত 108
দাউদের সংগীত।
1 হে ঈশ্বর, আমার হৃদয় তোমাতে অবিচল;
আমি আমার সমস্ত প্রাণ দিয়ে গান গাইব ও সংগীত রচনা করব।
2 জেগে ওঠো, বীণা ও সুরবাহার!
আমি প্রত্যুষকে জাগিয়ে তুলব।
3 হে সদাপ্রভু, জাতিদের মাঝে আমি তোমার প্রশংসা করব;
লোকেদের মাঝে আমি তোমার স্তব করব।
4 কারণ তোমার অবিচল প্রেম আকাশমণ্ডলের ঊর্ধ্বে;
তোমার বিশ্বস্ততা গগনচুম্বী।
5 হে ঈশ্বর, আকাশমণ্ডলের ঊর্ধ্বে গৌরবান্বিত হও;
তোমার মহিমা সারা পৃথিবীতে ব্যাপ্ত হোক।
6 তোমার ডান হাত দিয়ে তুমি আমাদের রক্ষা করো ও সাহায্য করো,
যেন তারা উদ্ধার পায় যাদের তুমি ভালোবাসো।
7 ঈশ্বর তাঁর পবিত্রস্থান থেকে কথা বলেছেন:
“জয়ধ্বনিতে আমি শিখিম বিভক্ত করব,
সুক্কোতের উপত্যকা আমি পরিমাপ করে দেব।
8 গিলিয়দ আমার, মনঃশিও আমার;
ইফ্রয়িম আমার শিরস্ত্রাণ,
যিহূদা আমার রাজদণ্ড।
9 মোয়াব আমার হাত ধোয়ার পাত্র,
ইদোমের উপরে আমি আমার চটি নিক্ষেপ করব;
ফিলিস্তিয়ার উপরে আমি জয়ধ্বনি করব।”
10 কে আমাকে সুরক্ষিত নগরের মধ্যে নিয়ে যাবে?
কে ইদোম পর্যন্ত আমাকে পথ দেখাবে?
11 হে ঈশ্বর, তুমি কি আমাদের ত্যাগ করেছ?
তুমি কি আমাদের সৈন্যদলের সাথে আর যাবে না?
12 আমাদের শত্রুদের বিরুদ্ধে সাহায্য করো,
কারণ মানুষের সাহায্য নিষ্ফল।
13 ঈশ্বরের সাথে আমরা জয়লাভ করব,
এবং তিনি আমাদের শত্রুদের পদদলিত করবেন।