গীত 129
একটি আরোহণ সংগীত।
1 “আমার যৌবনকাল থেকে তারা আমাকে অনেক নির্যাতন করেছে,”
ইস্রায়েল বলুক;
2 “আমার যৌবনকাল থেকে তারা আমাকে অনেক নির্যাতন করেছে,
কিন্তু তারা আমার উপর জয়লাভ করতে পারেনি।
3 চাষিরা আমার পিঠে লাঙল চালিয়েছে
এবং তারা লম্বা লাঙলরেখা টেনেছে।
4 কিন্তু সদাপ্রভু ধর্মময়;
তিনি দুষ্টদের দড়ি কেটে আমাকে মুক্ত করেছেন।”
5 যারা সিয়োনকে ঘৃণা করে
তারা সবাই লজ্জিত হয়ে ফিরে যাক।
6 তারা ছাদের উপর জন্মানো ঘাসের মতো হোক
যা বেড়ে ওঠার আগেই শুকিয়ে যায়;
7 শস্যচ্ছেদক এসব দিয়ে তার হাত ভর্তি করতে পারে না,
যে আঁটি বাঁধে সেও এসব দিয়ে তার কোল ভরাতে পারে না।
8 পথিকেরা যেন তাদের একথা না বলে,
“সদাপ্রভুর আশীর্বাদ তোমাদের উপর হোক;
সদাপ্রভুর নামে আমরা তোমাদের আশীর্বাদ করি।”