গীত 142
দাউদের মস্কীল*। যখন তিনি গুহার মধ্যে ছিলেন। একটি প্রার্থনা।
1 আমি জোর গলায় সদাপ্রভুর কাছে বিনতি করি;
সদাপ্রভুর দয়ার জন্য আমি অনুনয় করি।
2 আমি তাঁর কাছে আমার অভিযোগের কথা প্রকট করি;
তোমার সামনে আমার সংকটের কথা বলি।
3 যখন আমার আত্মা আমার অন্তরে ক্ষীণ হয়,
তখন তুমিই আমার চলার পথে লক্ষ্য রাখো।
যে পথে আমি চলি,
লোকেরা সেই পথে আমার জন্য এক ফাঁদ পেতেছে।
4 তুমি চেয়ে দেখো, আমার ডানদিকে কেউ নেই;
আমার জন্য কারও ভাবনা নেই,
আমার কোনও আশ্রয় নেই;
কেউই আমার জীবনের জন্য চিন্তা করে না।
5 হে সদাপ্রভু, আমি তোমার কাছে কাঁদি,
আমি বলি, “তুমিই আমার আশ্রয়,
জীবিতদের দেশে তুমিই আমার অধিকার।”
6 আমার কাতর প্রার্থনা শোনো,
কারণ আমি নিদারুণ প্রয়োজনে রয়েছি;
যারা আমাকে তাড়না করে, তাদের হাত থেকে আমাকে উদ্ধার করো,
কারণ তারা আমার থেকেও বেশি শক্তিশালী।
7 আমাকে কারাগার থেকে মুক্ত করো,
যেন আমি তোমার নামের প্রশংসা করতে পারি।
তখন ধার্মিকেরা আমাকে ঘিরে ধরবে
কারণ তুমি আমার প্রতি মঙ্গলময়।
* গীত 142: সম্ভবত সাহিত্যের অথবা সংগীতের প্রতিশব্দ