গীত 149
1 সদাপ্রভুর প্রশংসা করো।
সদাপ্রভুর উদ্দেশে নতুন গান গাও,
তাঁর বিশ্বস্ত ভক্তজনের সমাবেশে তাঁর প্রশংসা করো।
2 ইস্রায়েল তার সৃষ্টিকর্তায় আনন্দ করুক;
সিয়োনের লোকেরা তাদের রাজাতে উল্লাস করুক।
3 তারা নৃত্যসহকারে তাঁর নামের প্রশংসা করুক
আর খঞ্জনি ও বীণা দিয়ে তাঁর উদ্দেশে সংগীত করুক।
4 কারণ সদাপ্রভু তাঁর প্রজাদের প্রতি প্রসন্ন;
তিনি নম্রচিত্তদের বিজয় মুকুটে ভূষিত করেন।
5 তাঁর বিশ্বস্ত ভক্তবৃন্দ তাঁর সম্মানে উল্লাস করুক
তারা যখন নিজেদের বিছানায় শুয়ে থাকে তখনও যেন আনন্দগান করে।
6 ঈশ্বরের প্রশংসা তাদের মুখে ধ্বনিত হোক
আর তাদের হাতে উভয় দিকে ধারবিশিষ্ট তরোয়াল,
7 জাতিগণের বিরুদ্ধে প্রতিশোধ নিতে
আর জাতিদের শাস্তি দিতে,
8 তাদের রাজাদের শিকল দিয়ে বাঁধতে,
তাদের বিশিষ্ট ব্যক্তিদের লোহার শিকল দিয়ে বাঁধতে,
9 তাদের বিরুদ্ধে লিখিত বিচার নিষ্পন্ন করতে—
এসব তাঁর সমস্ত বিশ্বস্ত ব্যক্তির গৌরব।
সদাপ্রভুর প্রশংসা করো।