গীত 24
দাউদের গীত।
1 এই জগৎ, তার মধ্যে থাকা সবকিছু,
এই পৃথিবী, আর যা কিছু এতে আছে, সব সদাপ্রভুরই;
2 কারণ তিনি তা সমুদ্রের উপর স্থাপন করেছেন
আর জলধির উপর তা নির্মাণ করেছেন।
3 কে সদাপ্রভুর পর্বতে আরোহণ করবে?
কে তাঁর পুণ্যস্থানে দাঁড়াবে?
4 সে, যার হাত পরিষ্কার ও হৃদয় নির্মল,
যে প্রতিমায় আস্থা রাখে না
অথবা মিথ্যা দেবতার নামে শপথ করে না।
5 তারা সদাপ্রভুর কাছ থেকে আশীর্বাদ লাভ করবে
এবং তাদের ঈশ্বর উদ্ধারকর্তার কাছ থেকে সমর্থন পাবে।
6 এই সেই প্রজন্ম, যারা তোমাকে অন্বেষণ করে,
তারা তোমার মুখ অন্বেষণ করে, হে যাকোবের ঈশ্বর।
7 হে দ্বারসকল, মাথা তুলে দেখো;
হে প্রাচীন দরজা, উত্থিত হও,
যেন গৌরবের রাজা প্রবেশ করতে পারেন।
8 কে এই গৌরবের রাজা?
সদাপ্রভু শক্তিশালী ও বলবান,
সদাপ্রভু যুদ্ধে বলবান।
9 হে দ্বারসকল, মাথা তুলে দেখো;
হে প্রাচীন দরজা, তাদের তুলে ধরো,
যেন গৌরবের রাজা প্রবেশ করতে পারেন।
10 কে এই গৌরবের রাজা?
তিনি সর্বশক্তিমান সদাপ্রভু
তিনি গৌরবের রাজা।