গীত 122
একটি আরোহণ সংগীত। দাউদের গীত।
1 আমি আনন্দিত হলাম, যখন লোকে আমাকে বলল,
“চলো, আমরা সদাপ্রভুর গৃহে যাই।”
2 এখন, হে জেরুশালেম নগরী,
তোমার প্রবেশদ্বারের ভিতরে আমরা দাঁড়িয়ে রয়েছি।
3 জেরুশালেম সেই নগরীর মতো নির্মিত
যা সংগঠিতরূপে তৈরি হয়েছে।
4 ইস্রায়েলের সমস্ত গোষ্ঠীগুলি—
সদাপ্রভুর লোকসকল—এখানে আরাধনা করতে আসে,
ইস্রায়েলের বিধিনিয়ম অনুযায়ী
তারা সদাপ্রভুর নামের ধন্যবাদ করতে আসে।
5 এই স্থানেই স্থাপিত হয়েছে বিচারের সিংহাসন,
এখানেই দাউদ কুলের সব সিংহাসন স্থাপিত।
6 তোমরা জেরুশালেমের শান্তির জন্য প্রার্থনা করো,
“যারা তোমাকে ভালোবাসে, তারা সুরক্ষিত থাকুক।
7 তোমার প্রাচীরের মধ্যে শান্তি বিরাজ করুক,
আর তোমার দুর্গগুলির মধ্যে সুরক্ষা থাকুক।”
8 আমার পরিবার ও বন্ধুদের জন্য,
আমি বলব “তোমার মধ্যে শান্তি বিরাজ করুক।”
9 সদাপ্রভু আমাদের ঈশ্বরের গৃহের কারণে
হে জেরুশালেম, আমি তোমার সমৃদ্ধি কামনা করব।