গীত 64
সংগীত পরিচালকের জন্য। দাউদের গীত।
1 আমার কথা শোনো, হে আমার ঈশ্বর, আমার অভিযোগ শোনো;
শত্রুর হুমকি থেকে আমার জীবন রক্ষা করো।
2 দুষ্টদের ষড়যন্ত্র থেকে আর অনিষ্টকারীদের চক্রান্ত থেকে,
আমার জীবনকে লুকিয়ে রাখো।
3 তারা তরোয়ালের মতো নিজেদের জিভে ধার দিয়েছে
আর বিষাক্ত তিরের মতো নির্মম বাক্য দিয়ে তাদের লক্ষ্যস্থির করেছে।
4 তারা আড়াল থেকে নির্দোষ মানুষের উপর তির ছোঁড়ে;
হঠাৎ তির ছোঁড়ে, ভয় করে না।
5 তারা একে অপরকে কুটিল মন্ত্রণায় প্ররোচিত করে,
এবং কীভাবে গোপনে ফাঁদ পাতা যায় তার সংকল্প করে;
তারা বলে, “কে এটি দেখবে?”
6 তারা অন্যায় ষড়যন্ত্র করে আর বলে,
“আমরা এক নিখুঁত পরিকল্পনা করেছি!”
নিশ্চয়, মানুষের মন ও হৃদয় ধূর্ত!
7 কিন্তু ঈশ্বর তাঁর তির তাদের দিকে নিক্ষেপ করবেন,
হঠাৎ আঘাতে তারা ভূপতিত হবে।
8 তিনি তাদের জিভ তাদের বিরুদ্ধেই চালনা করবেন
এবং তাদের ধ্বংস করবেন;
তাদের এই দশা দেখে সকলে উপহাসে মাথা নাড়াবে।
9 সব মানুষ ভীত হবে;
তারা ঈশ্বরের ক্রিয়াকলাপ ঘোষণা করবে
এবং তাঁর কর্মসকলে মনোনিবেশ করবে।
10 ধার্মিক সদাপ্রভুতে আনন্দ করবে
ও তাঁতে শরণ নেবে;
যারা হৃদয়ে ন্যায়পরায়ণ তারা তাঁর জয়গান করবে।