গীত 82
আসফের গীত।
1 ঈশ্বর মহাসভায় নিজের স্থান গ্রহণ করেছেন;
তিনি “দেবতাদের” মাঝে বিচার সম্পন্ন করেন:
2 কত কাল তুমি যারা অসৎ তাদের পক্ষ নেবে
আর দুষ্টদের পক্ষপাতিত্ব করবে?
3 যারা দুর্বল আর অনাথ তাদের প্রতি তুমি সুবিচার করো,
যারা দরিদ্র আর পীড়িত তাদের অধিকার রক্ষা করো।
4 যারা দুর্বল আর অভাবী তাদের মুক্ত করো;
দুষ্টদের দেশ থেকে তাদের উদ্ধার করো।
5 “সেই ‘দেবতারা’ কিছুই জানে না, তারা কিছুই বোঝে না
তারা অন্ধকারে হেঁটে বেড়ায়;
আর জগতের ভিত্তি কেঁপে ওঠে।
6 “আমি বলি, ‘তোমরা “ঈশ্বর”
তোমরা সবাই পরাৎপরের সন্তান।’
7 কিন্তু সামান্য মানুষের মতো তোমাদের মৃত্যু হবে;
অন্যান্য সব শাসকের মতো তোমাদেরও পতন হবে।”
8 ওঠো, হে ঈশ্বর, এই জগতের বিচার করো,
কারণ সমস্ত জাতি তোমার উত্তরাধিকার।