11
অনেক উদ্যোগে বিনিয়োগ করো
1 তুমি জলের উপরে তোমার শস্য ছড়িয়ে দাও;
অনেক দিন পরে তুমি হয়তো তার ফল পাবে।
2 সাতটি উদ্যোগে বিনিয়োগ করো, হ্যাঁ আটটিতে;
কারণ তুমি জানো না পৃথিবীতে কী বিপদ আসবে।
3 মেঘ যদি জলে পূর্ণ থাকে,
তারা পৃথিবীতে বৃষ্টি ঢালে।
গাছ দক্ষিণে কী উত্তরে পড়ুক,
যেখানে পড়বে, সেখানেই পড়ে থাকবে।
4 যে বাতাসের দিকে তাকায় তার বীজ বোনা হয় না;
যে মেঘ দেখে তার শস্য কাটা হয় না।
5 তুমি যেমন বাতাসের পথ জানো না,
কিংবা মায়ের গর্ভে কেমন করে শরীর গঠন হয়,
তেমনি তুমি ঈশ্বরের কাজও বুঝতে পারবে না,
যিনি সবকিছুর সৃষ্টিকর্তা।
6 তোমার বীজ সকালে বোনো,
আর বিকালে তোমার হাতকে অলস হতে দিয়ো না,
কারণ তুমি জানো না কোনটি কৃতকার্য হবে,
এটি না ওটি,
কিংবা দুটোই সমানভাবে ভালো হবে।
যৌবনকালে তোমার সৃষ্টিকর্তাকে স্মরণ করো
7 আলো মিষ্ট,
আর সূর্য দেখলে চোখ সন্তুষ্ট হয়।
8 কোনো একজন অনেক দিন বাঁচতে পারে,
সে যেন সেই দিনগুলিতে আনন্দ ভোগ করে।
কিন্তু অন্ধকারের দিনগুলির কথা যেন সে মনে রাখে,
কারণ সেগুলি হবে অনেক।
যা কিছু ঘটে তা সবই অসার।
9 হে যুবক, তোমার যৌবনকালে তুমি সুখী হও,
আর তোমার যৌবনে তোমার হৃদয় তোমাকে আনন্দ দিক।
তোমার হৃদয়ের ইচ্ছামতো পথে চলো
এবং তোমার চোখ যা কিছু দেখে,
তুমি কিন্তু জেনে রাখো এসব বিষয়ের জন্য
ঈশ্বর তোমার বিচার করবেন।
10 সেইজন্য, তোমার হৃদয় থেকে উদ্বেগ দূর করো
আর তোমার শরীর থেকে দুঃখ সরিয়ে ফেলো,
কারণ যৌবন ও তেজ অসার।