গীত 136
1 সদাপ্রভুর ধন্যবাদ করো, কারণ তিনি মঙ্গলময়।
তাঁর দয়া অনন্তকালস্থায়ী।
2 দেবতাদের ঈশ্বরের ধন্যবাদ করো।
তাঁর দয়া অনন্তকালস্থায়ী।
3 প্রভুদের প্রভুর ধন্যবাদ করো,
তাঁর দয়া অনন্তকালস্থায়ী।
4 তাঁর প্রশংসা করো যিনি একাই মহৎ ও আশ্চর্য কাজ করেন,
তাঁর দয়া অনন্তকালস্থায়ী।
5 যিনি নিজের প্রজ্ঞাবলে এই আকাশমণ্ডল সৃষ্টি করেছেন,
তাঁর দয়া অনন্তকালস্থায়ী।
6 যিনি জলধির উপরে পৃথিবী বিস্তার করেছেন,
তাঁর দয়া অনন্তকালস্থায়ী।
7 যিনি বড়ো বড়ো জ্যোতি সৃষ্টি করেছেন—
তাঁর দয়া অনন্তকালস্থায়ী।
8 দিনের উপর শাসন করতে সূর্য,
তাঁর দয়া অনন্তকালস্থায়ী।
9 রাত্রির উপর শাসন করতে চাঁদ ও তারকামালা;
তাঁর দয়া অনন্তকালস্থায়ী।
10 যিনি মিশরের প্রথমজাতদের আঘাত করেছিলেন,
তাঁর দয়া অনন্তকালস্থায়ী।
11 যিনি ইস্রায়েলকে তাদের মধ্য থেকে মুক্ত করলেন
তাঁর দয়া অনন্তকালস্থায়ী।
12 তাঁর শক্তিশালী হাত ও প্রসারিত বাহু দিয়ে;
তাঁর দয়া অনন্তকালস্থায়ী।
13 যিনি লোহিত সাগর দু-ভাগ করলেন
তাঁর দয়া অনন্তকালস্থায়ী।
14 যিনি ইস্রায়েলীদের তার মধ্যে দিয়ে বার করে আনলেন,
তাঁর দয়া অনন্তকালস্থায়ী।
15 কিন্তু ফরৌণ ও তার সেনাবাহিনীকে যিনি লোহিত সাগরে নিক্ষেপ করলেন;
তাঁর দয়া অনন্তকালস্থায়ী।
16 যিনি তাঁর প্রজাদের মরুপ্রান্তরের মধ্য দিয়ে পরিচালিত করলেন,
তাঁর দয়া অনন্তকালস্থায়ী।
17 যিনি মহান রাজাদের আঘাত করলেন,
তাঁর দয়া অনন্তকালস্থায়ী।
18 এবং শক্তিশালী রাজাদের বধ করলেন—
তাঁর দয়া অনন্তকালস্থায়ী।
19 ইমোরীয়দের রাজা সীহোনকে,
তাঁর দয়া অনন্তকালস্থায়ী।
20 বাশনের রাজা ওগকে
তাঁর দয়া অনন্তকালস্থায়ী।
21 এবং তাদের দেশ অধিকারস্বরূপ বণ্টন করলেন,
তাঁর দয়া অনন্তকালস্থায়ী।
22 নিজের দাস ইস্রায়েলকে অধিকার দিলেন,
তাঁর দয়া অনন্তকালস্থায়ী।
23 আমাদের দৈন্য দশায় তিনি আমাদের স্মরণ করলেন
তাঁর দয়া অনন্তকালস্থায়ী।
24 আমাদের শত্রুদের কবল থেকে আমাদের উদ্ধার করলেন,
তাঁর দয়া অনন্তকালস্থায়ী।
25 তিনি সব প্রাণীকে খাবার দেন,
তাঁর দয়া অনন্তকালস্থায়ী।
26 স্বর্গের ঈশ্বরের ধন্যবাদ করো।
তাঁর দয়া অনন্তকালস্থায়ী।